RÅDETS FORORDNING (EF) Nr. 3071/95 af 22. december 1995 om nittende ændring af forordning (EØF) nr. 3094/86 om fastlæggelse af tekniske foranstaltninger til bevarelse af fiskeressourcerne

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

I henhold til artikel 2 og 4 i Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (3) påhviler det Rådet på baggrund af den foreliggende videnskabelige rådgivning at vedtage de bevarelsesforanstaltninger, der er nødvendige til sikring af en rationel og ansvarlig udnyttelse af de levende marine akvatiske ressourcer på et bæredygtigt grundlag; i dette øjemed kan Rådet fastsætte tekniske foranstaltninger for fiskeredskaber og deres anvendelsesmåde;

det er nødvendigt at fastlægge principper og retningslinjer for fastsættelse af disse tekniske foranstaltninger på fællesskabsniveau, således at de enkelte medlemsstater kan sikre forvaltningen af det fiskeri, der udøves i farvandene under deres højhedsområde eller jurisdiktion;

ved Rådets forordning (EØF) nr. 3094/86 af 7. oktober 1986 om fastlæggelse af tekniske foranstaltninger til bevarelse af fiskeressourcerne (4) fastsættes de generelle tekniske regler for fangst og landing af biologiske ressourcer i de farvande, der er angivet i forordningen;

fiskeriet i EF-farvandene med faststående redskaber, især bundsatte hildingsgarn, indfiltringsnet og toggergarn, er øget kraftigt i løbet af de seneste år;

der er en tendens til at anvende mindre og mindre maskestørrelser i bundsatte hildingsgarn, indfiltringsnet og toggergarn, hvilket fører til en øget dødelighed blandt ungfisk af de arter, som de pågældende fiskerier er rettet mod;denne tendens bør bremses, og maskestørrelserne i faststående redskaber såsom bundsatte hildingsgarn, indfiltringsnet og toggergarn, bør give en selektivitet, som er afpasset efter målarten eller grupperne af målarter;

de biologiske parametre for de pågældende arter er forskellige fra det ene geografiske område til det andet; disse forskelle begrunder anvendelsen af forskellige foranstaltninger i disse områder;

for at give fiskerne tilstrækkelig tid til at tilpasse de eksisterende redskaber til de nye krav bør der fastsættes en passende overgangsperiode;

forordning (EØF) nr. 3094/86 bør derfor ændres -

UDSTEDT FØLGENDE FORORDNING:

Artikel 1

Forordning (EØF) nr. 3094/86 ændres således:

1. I artikel 2 indsættes som stk. 12:

»12. a) Bundsatte hildingsgarn, indfiltringsnet og toggergarn med maskestørrelser, der ikke svarer til nogen af de kategorier, som er anført i bilag VI og/eller VII, er forbudt og må ikke opbevares om bord på fartøjer. For så vidt angår toggergarn er den maskestørrelse, der henvises til i denne forordning, det netstykke, som har den mindste maskestørrelse.

b) Når fangsterne er taget i region 1 og/eller 2 af fiskerfartøjer med bundsatte hildingsgarn, indfiltringsnet og/eller toggergarn svarende til en af de kategorier, som er omhandlet i bilag VI, må de procentvise mængder, der beholdes om bord, udtrykt i levende vægt for en art eller en hvilken som helst kombination af arter eller grupper af arter nævnt i den tilsvarende maskestørrelsekategori, ikke være under 70 %.

c) Når fangsterne er taget i region 3 af fiskerfartøjer med bundsatte hildingsgarn, indfiltringsnet og/eller toggergarn med maskestørrelser svarende til en af de kategorier, der er omhandlet i bilag VII, må de procentvise mængder, der beholdes om bord, udtrykt i levende vægt for en art eller en hvilken som helst kombination af arter eller grupper af arter nævnt i den tilsvarende maskestørrelsekategori, ikke være under 70 %.

d) I denne forordning forstås ved:

i) »bundsatte hildingsgarn og indfiltringsnet«: envæggede redskaber, der holdes fast ved havbunden

ii) »toggergarn«: redskaber med to eller flere vægge, der er ophængt parallelt på én enkelt overtælle, og som holdes fast ved havbunden.

e) Litra a), b), c) og d) finder ikke anvendelse på fangster af laks og beslægtede arter.«

2. Bilag VI og VII som anført i bilaget til denne forordning tilføjes.

Artikel 2

Denne forordning træder i kraft to år efter offentliggørelsen i De Europæiske Fællesskabers Tidende.

Der vil senest den 31. december 1997 blive vedtaget nærmere regler for anvendelsen af denne forordning efter proceduren i artikel 18 i forordning (EØF) nr. 3760/92, herunder regler om måling af maskestørrelse.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. december 1995.

For Rådet

L. ATIENZA SERNA

Formand

(1) EFT nr. C 348 af 9. 12. 1994, s. 7.

(2) EFT nr. C 56 af 6. 3. 1995, s. 55.

(3) EFT nr. L 389 af 31. 12. 1992, s. 1. Forordningen er senest ændret ved tiltrædelsesakten af 1994.

(4) EFT nr. L 288 af 11. 10. 1986, s. 1. Forordningen er senest ændret ved forordning (EF) nr. 2251/95 (EFT nr. L 230 af 27. 9. 1995, s. 11).

BILAG

»BILAG VI

>TABELPOSITION>

BILAG VII

>TABELPOSITION>

«